“สมาคม รพ.เอกชน” เคาะราคาวัคซีน “โมเดอร์นา” 2 เข็ม 3,400 บ.
“สมาคม รพ.เอกชน” เคาะราคาวัคซีน “โมเดอร์นา” 2 เข็ม 3,400 บ. หรือ 1,700 บาท/เข็ม คาดเริ่มเก็บเงิน 1 ก.ค.นี้
“สมาคม รพ.เอกชน” เคาะราคาวัคซีน “โมเดอร์นา” 2 เข็ม 3,400 บ. หรือ 1,700 บาท/เข็ม คาดเริ่มเก็บเงิน 1 ก.ค.นี้
28 มิ.ย. 2564

นายแพทย์เฉลิม หาญพาณิชย์ นายกสมาคมโรงพยาบาลเอกชน เปิดเผยว่า สมาคมโรงพยาบาลเอกชน องค์การเภสัชกรรม และบริษัท ซิลลิค ฟาร์มา จำกัด ซึ่งเป็นตัวแทนจำหน่ายวัคซีนของโมเดอร์นาได้มีการเข้าร่วมประชุมเพื่อกำหนดราคาให้บริการวัคซีนทางเลือกโมเดอร์นาของโรงพยาบาลเอกชนในช่วงบ่ายวันนี้ (28 มิ.ย. 64) โดยที่กำหนดอัตราให้บริการฉีดวัคซีนโมเดอร์นา 2 เข็ม อยู่ที่ 3,400 บาท หรือ 1,700 บาท/เข็ม ในอัตราเดียวกันทุกโรงพยาบาลเอกชนที่ให้บริการ และเป็นราคาสุทธิที่รวมค่าวัคซีน ค่าบริการ และค่าประกันวัคซีนทั้งหมดแล้ว
ในส่วนของการเรียกเก็บเงินค่าบริการฉีดวัคซีนโควิด-19 ของโมเดอร์นาจากลูกค้าที่ลงชื่อจองเข้ามากับทางโรงพยาบาลเอกชนต่างๆ นั้นทางโรงพยาบาลเอกชนจะเริ่มเรียกเก็บเงินกับลูกค้าที่จองไว้ตั้งแต่วันที่ 1 ก.ค. 64 เป็นต้นไป เพื่อทำให้ทราบจำนวนที่แน่นอนในการสั่งจองวัคซีนโควิด-19 ของโมเดอร์นากับทางองค์การเภสัชกรรม ซึ่งทางโรงพยาบาลเอกชนที่จะสั่งซื้อวัคซีนโมเดอร์นามาให้บริการจะต้องส่งจำนวนวัคซีนที่จะสั่งซื้อและชำระเงินค่าวัคซีนเต็มจำนวนให้กับทางองค์การเภสัชกรรมภายในสิ้นเดือน ก.ค.64
ขณะที่การส่งมอบวัคซีนโมเดอร์นายังคงเป็นไปตามกำหนดเดิมในช่วงต้นไตรมาส 4/64 หรือในช่วงเดือน ต.ค.64 ซึ่งในสัปดาห์หน้าองค์การเภสัชกรรม และบริษัท ซิลลิค ฟาร์มา จำกัด จะมีการเซ็นสัญญาลงนามซื้อขายวัคซีนโมเดอร์นาอย่างเป็นทางการ